Byrådet i Vesthimmerlands Kommune har på et ekstraordinært byrådsmøde tirsdag besluttet at sige ja til Udlændingestyrelsens anmodning om at huse op mod 100 flygtninge på Simested Skole i fire måneder. Beslutningen kommer lidt over to uger efter at Udlændingestyrelsen tog kontakt til kommunen. Der er tale om flygtninge fra Syrien, som på grund af pladsmangel ikke kan være i Sandholmlejren. Simested Skole er en midlertidig løsning, hvor flygtningene kommer til at bo 6-7 personer i hvert klasseværelse. Der har været stor utilfredshed blandt borgerne i Simested over at beslutningen er truffet for hurtigt, og at de ikke er blevet informeret godt nok. Udvalgsformand for beskæftigelsesudvalget i Vesthimmerlands Kommune, Hans-Jørgen Kastberg, lover, at der op til eller kort efter indkvarteringen af de knap 100 syriske flygtninge vil være møder med borgerne. - Det har gået for stærkt i forhold til at få borgerne informeret ordentligt, siger Hans-Jørgen Kastberg.

Opsummering:
Byrådet i Vesthimmerlands Kommune har sagt ja til Udlændingestyrelsens anmodning om at huse 100 flygtninge på Simested Skole. Flygtningene flytter ind i morgen.